Гъатхэмрэ хъыджэбзымрэ
Жьыбгъэм уафэр
КIуэху еукъэбз…
Жьыуэ къэхъеяуэ,
Гъатхэ губгъуэм
Итщ хъыджэбз,
И ишэгъуэ хъуауэ.
Пщащэм и нэ,
И псэм хуехь
Гъатхэм и дахагъэр.
Гъатхэм и нэ,
И псэм хуехь
Пщащэм и дахагъэр.
Гъатхэ пасэ
КъэгуфIам
Пщащэр хуогуфIэжыр.
Жьыбгъэ щIасэ
Къеубзам
Бзэншэу йоубзэжыр.
Уафэ къащхъуэм
Пщащэр йоплъ:
«Абы и лъагагъыр!»
Хъыджэбз нащхъуэм
Уафэр къоплъ:
«Нэхэм я кууагъыр!»
Къурш щхьэ тхъуахэм
Пщащэр йоплъ:
«Ахэм я хужьагъыр!»
Хъыджэбз нэкIум
Бгыхэр къоплъ:
«Абы и къабзагъыр!»
Губгъуэм —
Бостей удзкIэ блам
Пщащэр йоплъыр:
«Дэгъуэщ!»
Хъыджэбз бостей
ХэдыкIам
Гъатхэр къоплъыр:
«Игъуэщ!»
Пщащэм жеIэ
«Нэкъуэлэн» —
Игу хыхьа уэрэдыр.
Бзум я макъкIэ
Къожьууж
Гъатхэр а уэрэдым.
А хъыджэбзым
И насыпщ
ЩIылъэм зэрытетыр,
Губгъуэ-анэм
И насыпщ
Пщащэр зэрытетыр.
ЗэхуогуфIэ,
Зэпапщыт
ТIуми яIэр фIыгъуэу.
Я дахагъэр
Зэралъыт,
Зыр зым емыфыгъуэу.
Сэри соплъ:
«Нэхъ дахэр хэт?» —
Си щхьэм соупщIыжыр.
«Дара гъатхэр,
Пщащэр хэт?» —
СфIызэхогъуэщэжыр…
Тхьэгъэзит Зубер.
***
Ди бзылъхугъэ IэфIхэ, дывохъуэхъур нобэ!
Фэ фи махуэ лъапIэр щIылъэм щыдоIэт.
Быну дунейм тетхэр фэращ зыгъэхуабэр,
Фэ фи махуэ лъапIэр псоми вдыдоIэт!
Сэ сохъуэхъур анэу дунейм тетхэм:
Фи бын я быныжхэм хъер ядэфлъагъун,
Фи дахагъэр ещхьу гъатхэм удз къэтIэпIхэм,
Узыншагъэ фиIэу куэдрэ фыпсэун!
Мы дунейри нэщIти, фэ фыдимыIамэ,
Дыгъэ-мазэр даури щIылъэм щыунэхунт?!
Ди анэфI-шыпхъуфIхэ, фэ фымыпсэуамэ,
Губгъуэм фэщхь удз дахэр даури къэтIэпIынт?!
Ди анэфI нэхъыжьхэ, Тхьэм фигъэщIэращIэ,
Унэгуащэ псори Тхьэм быныфIэ фищI!
Ди хъыджэбзхэр псори Тхьэм нысащIэ фищIхэ,
Фэ фи махуэ лъапIэр угъурлы Тхьэм тхуищI!
Тут Михаил.
